Diari Oficial de la Generalitat Valenciana


Sumari del DOGV 2937, del 24-02-1997 (1997/845138)

ORDRE de 10 de febrer de 1997, de la Conselleria de Sanitat i Consum, per la qual es deleguen atribucions en matèria econòmica i pressupostària a diversos òrgans de la Conselleria i de les institucions sanitàries que en depenen.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2937

Data del DOGV
:   24-02-1997

Secció del DOGV
:   ALTRES DISPOSICIONS

Número del document
:   1997/845138


Data del document
:   10-02-1997

Organisme emissor
:   Conselleria de Sanitat i Consum

Tipus de document
:   Ordre

Anàlisi jurídica

ORDRE de 10 de febrer de 1997, de la Conselleria de Sanitat i Consum, per la qual es deleguen atribucions en matèria econòmica i pressupostària a diversos òrgans de la Conselleria i de les institucions sanitàries que en depenen.  
L'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, estableix que en cada administració pública es podrà acordar la delegació de l'exercici de competències atribuïdes als seus òrgans administratius en altres òrgans quan per raons de caràcter tècnic, econòmic, social, jurídic o territorial siga convenient la delegació.  
D'altra banda, l'experiència de gestió acumulada des de la promulgació de l'Ordre de 20 de setembre de 1995, l'Ordre de 14 de febrer de 1996 i l'Ordre de 4 de març de 1996, totes de la Conselleria de Sanitat i Consum, que regulaven les facultats delegades fins ara, i també la publicació del nou Reglament d'Atenció Especialitzada, aprovat pel Decret del Govern Valencià 186/1996, de 18 d'octubre, aconsellen la modificació de determinats aspectes d'aquestes ordres i l'establiment d'una norma nova que en un sol text reunisca totes les delegacions en matèria econòmica.  
Com que concorren ara les circumstàncies expressades i les conegudes de caràcter tècnic i organitzatiu que aconsellen efectuar delegacions en matèria econòmica i pressupostària,  
ORDENE  
Article 1  
1. Les facultats referides a despeses del capítol I (despeses de personal), incloses les diferents variacions que hagen de fer-se en les nòmines -quan les hagen autoritzades els actes o les resolucions administratives dictades pels òrgans competents-, es deleguen en els següents òrgans:  
1.1 En els directors d'hospital, directors d'Àrea d'Atenció Primària o directors/coordinadors de salut pública, segons el cas, les competències corresponents al personal adscrit als centres respectius.  
1.2 En els directors territorials de Sanitat i Consum i, si escau, en els gerents d'àrees de salut, les competències relatives al personal de les direccions territorials mateixes o dels serveis propis de les àrees, així com del personal de quota i dels funcionaris tècnics de l'estat al servei de la sanitat local, metges, practicants i comares, mentre no s'hagen integrat en equips d'Atenció Primària, sempre que pertanyen als respectius àmbits territorials.  
1.3 En el director general de Règim Econòmic, les competències corresponents al personal dels serveis centrals de la Conselleria i, en general, les que es tramiten des dels serveis centrals, siga quin siga l'origen.  
2. En les delegacions estan implícites les funcions que són necessàries per a l'autorització, disposició, obligació i proposta de pagament relatives a les despeses a què es refereixen. Això no obstant, les facultats per a l'autorització, disposició, obligació i proposta de pagament relatives a les nòmines i càrregues socials que es confegeixen en el Centre d'Informàtica de la Conselleria de Sanitat i Consum correspondran al director general de Règim Econòmic.  
Article 2  
1. Les facultats referides a les despeses dels capítols II (despeses de funcionament) i VI (inversions reals) es deleguen en els següents òrgans:  
1.1 En els directors d'hospital, directors d'Àrea d'Atenció Primària o directors/coordinadors de salut pública, de forma mancomunada amb els respectius directors econòmics o de gestió administrativa, segons el cas, les facultats corresponents a expedients i contractes que s'originen en els centres de gestió que directament en depenen, sempre que es referisquen a despeses dels programes pressupostaris següents i que no excedisquen de les quantitats màximes següents:  
- Programa 412.21 - Atenció Primària: fins a 01.640.068 de pessetes.  
- Programa 412.22 - Assistència Especialitzada: fins a 08.431.070 de pessetes.  
- Programa 412.10 - Centres Integrants de Salut Pública: fins a 53.714.581 de pessetes.  
1.2 En els directors territorials de Sanitat i Consum i gerents de les àrees de salut respecte als seus propis centres de gestió, independentment del programa pressupostari, per a despeses que no excedisquen dels 47.330.625 de pessetes.  
1.3 En el secretari general i els directors territorials de la Conselleria, els corresponents a expedients i contractes de serveis centrals que s'originen en els serveis centrals, sempre que es referisquen a despeses dels programes pressupostaris que orgànicament els corresponguen i que no excedisquen els 26.160.419 de pessetes, llevat del cas de la Secretaria General, en què no hi haurà aquest límit. Tampoc existirà aquest límit per als expedients i els contractes corresponents al Programa 412.24 de la Direcció General del Servei Valencià de Salut.  
1.4 En el secretari general els corresponents a expedients i contractes per imports superiors als expressats en els tres apartats anteriors, així com els compresos en aquests apartats si decidia exercir aquesta facultat, independentment de la quantia i del programa pressupostari.  
1.5 En el director general de Règim Econòmic les corresponents a expedients de contractació tramitats a través de la Central de Compres de Béns i Serveis regulada per l'Ordre de 19 de gener de 1996, de la Conselleria de Sanitat i Consum.  
2. Pel que fa al que estableix l'apartat 1.1 d'aquest article, s'entendrà la delegació per a l'Hospital de la Magdalena a favor de l'òrgan de contractació de l'Hospital General de Castelló de la Plana.  
3. En la delegació de facultats estan implícites totes les que siguen necessàries per a l'autorització, disposició, obligació i proposta de pagament relatives a les despeses a què es referisquen, així com expressament totes les atribucions que la legislació vigent sobre contractació administrativa d'obres, serveis i subministraments assigna a l'òrgan de contractació.  
4. En el cas d'expedients i contractes, inclosos els tramitats a través de la Central de Compres de Béns i Serveis que s'efectuen a càrrec de crèdits de centres de gestió en què actue com a òrgan de contractació el secretari general o el director general de Règim Econòmic, si escau, es faculta l'òrgan delegat en virtut dels apartats 1.1 i 1.2 d'aquest article, perquè autoritze les propostes comptables que corresponguen i controle l'execució del contracte.  
5. En el cas de concerts sanitaris que s'efectuen a càrrec de crèdits de centres de gestió, una vegada que l'òrgan competent per a contractar haja exercit les seues competències d'autorització i formalització del concert, les facultats d'execució de la despesa queden delegades en l'òrgan que corresponga dels apartats 1.1 i 1.2.  
6. Les autoritzacions d'indemnitzacions per raó del servei, tant en l'aspecte administratiu com en l'econòmic, s'entendran delegades en els òrgans previstos per a despeses del capítol II, amb l'excepció de l'autorització de comissions de serveis que s'hagen de fer fora del territori estatal, que es deleguen en el secretari general de la Conselleria.  
Article 3  
1. Les facultats referides a despeses dels capítols IV (transferències corrents) i VII (transferències de capital) es deleguen en els següents òrgans:  
1.1 En els directors territorials de Sanitat i Consum i, en el seu cas, en els gerents de les àrees de salut, les despeses referides al seu àmbit territorial, relatives a reintegraments de despeses per assistència sanitària, ajudes de pròtesis i vehicles d'invàlids i ajudes per desplaçaments de malalts i familiars recollides en el Programa 412.24, Prestacions Externes, fins una quantitat màxima de 500.000 pessetes.  
1.2 En el director general del Servei Valencià de Salut, les despeses per un import superior a l'expressat en l'apartat anterior i pels mateixos conceptes.  
1.3 En el director general de Règim Econòmic, les corresponents a despeses corrents de capital, sense limitació en la quantia, de qualsevol programa pressupostari de la Conselleria, llevat dels relatius a prestacions externes.  
2. En la delegació de facultats regulades en aquest article estan incloses totes les competències necessàries per a l'autorització, disposició, obligació i proposta de pagament de les despeses a què es refereixen.  
Article 4  
En les resolucions i els actes que s'adopten per raó del que preveu aquesta ordre, es farà constar expressament que es dicten fent ús de facultats delegades, i es consideraran a tots els efectes dictades per l'òrgan que fa la delegació.  
Article 5  
Les delegacions de competències aprovades mitjançant aquesta ordre s'entenen sense perjudici de les facultats de l'òrgan que fa la delegació per a avocar el coneixement i la resolució de tots els assumptes que considere oportuns, i per revocar la delegació en qualsevol moment, segons el que estableix l'article 68.5 de la Llei 5/1983, de 30 de desembre, de Govern Valencià.  
Article 6  
En el cas de vacant o malaltia dels òrgans en què s'efectuen delegacions, la suplència serà exercida pels òrgans següents:  
- En assistència especialitzada, pels directors mèdics o subdirectors indistintament, respecte als directors d'hospitals o dels directors econòmics.  
- En atenció primària, substituirà indistintament al director d'àrea i al director de gestió administrativa l'altre director d'àrea que compartisca amb el primer la unitat de gestió administrativa.  
- En les direccions territorials i gerències d'àrea pels secretaris territorials respecte als directors territorials, i pels secretaris d'àrea respecte als gerents d'àrea.  
- En salut pública, pels directors territorials en qualsevol cas.  
En el cas de vacant, absència o malaltia del secretari general, les delegacions efectuades a favor d'ell seran exercides pel director general de Règim Econòmic i viceversa. Si es tractava del director general del Servei Valencià de Salut, la suplència l'exercirà el director general de Règim Econòmic.  
DISPOSICIÓ ADDICIONAL  
Primera  
Es faculta el director general de Règim Econòmic perquè dicte les instruccions necessàries per a l'aplicació d'aquesta ordre.  
Segona  
Exclusivament als efectes de delegació d'atribucions previstos en aquesta ordre, s'entendrà que el Centre de Transfusió de la Comunitat Valenciana s'homologa amb la resta dels centres d'atenció especialitzada, i que els serveis especials d'urgències s'homologuen amb els centres d'atenció primària, si bé n'actuarà com a director el director mèdic.  
DISPOSICIÓ DEROGATÒRIA  
Queden derogades totes les normes de rang igual o inferior que s'oposen a aquesta, i en particular l'Ordre de 20 de setembre de 1995, l'Ordre de 14 de febrer de 1996 i l'Ordre de 4 de març de 1996, totes de la Conselleria de Sanitat i Consum.  
DISPOSICIONS FINALS  
Primera  
El conseller de Sanitat i Consum es reserva expressament les competències relatives a:  
- La subscripció de concerts per a la prestació de serveis sanitaris, amb mitjans aliens al Servei Valencià de Salut.  
- La facultat per a resoldre els expedients de revisió de les tarifes aplicables a l'assistència sanitària per mitjans aliens al Servei Valencià de Salut.  
- La facultat de concedir autoritzacions d'ús de serveis sanitaris no concertats aliens a la Conselleria, bé perquè manquen o hi haja insuficiència de mitjans propis o concertats, o davant la possibilitat d'utilització transitòria d'aquests mitjans en l'àmbit d'actuació del Servei Valencià de Salut.  
Segona  
Aquesta ordre vigirà des de l'endemà de la publicació en el Diari Oficial de la Generalitat Valenciana.  
València, 10 de febrer de 1997  
El conseller de Sanitat i Consum,  
JOAQUÍN FARNÓS GAUCHÍA